Gemeenskap ‘sluit’ kliniek oor te hoë werklading | Netwerk24
Gemeenskap ‘sluit’ kliniek oor te hoë werklading
Inwoners van De Doorns het Donderdag, 30 Mei die De Doorns-kliniek “gesluit”.
’n Woordvoerder van die gesondheidsdepartement, Maret Lesch, sê die voorval het kort nadat die kliniek oopgesluit is, plaasgevind.
“Lede van die gemeenskap het die kliniek se sleutels by die personeel afgeneem en verhoed dat dienslewering plaasvind. Hulle het aangedring om met die bestuurspan te vergader oor die personeel se werklading. Die verhoogde werklading was weens twee personeel­lede wat met siekverlof was, waarvan een op dié dag weer begin werk het,” sê Lesch. Dienslewering is teen 11:30 by die kliniek hervat.
“Akute noodgevalle is deur die nooddienste na die Worcester-hospitaal verwys sodat soveel as moontlik pasiënte gehelp kon word,” sê Lesch.
’n Tydelike plan is tans in werking. “Om die druk te verlig wat personeel by die De Doorns-kliniek tans ervaar, los personeel van klinieke in die omgewing tydelik hier af en ’n verpleegkundige van ’n agentskap is ook tydelik aangestel,” verduidelik Lesch.